Italienische Fußballnationalmannschaft
Die italiäänisch Nazionaalmannnschaft im Schutte () vo de Manne isch d Uswaalmannschaft vom italiäänische Fuessballverband Federazione Italiana Giuoco Calcio (FIGC). Dr Mannschaft säit mä au Squadra Azzurra, Gli Azzurri oder La Nazionale und si wird vom Commissario Tecnico, em Nazionaaldreener gläitet. Si spiilt uf dr internazionaale Eebeni bi Länderspiil gege anderi nazionaali Verbänd.

Die italiäänischi Mannschaft het vier Wältmäisterdiddel (1934, 1938, 1982 und 2006) gwunne, zwäi Öiropamäisterdiddel (1968 und 2021), zwäi Erfolg im Öiropapokaal vo de Fuessball-Nazionaalmannschafte (1927–1930, 1933–1935) und äi Olympiasiig (1936) und isch äini vo de erfolgriichste Nazionaalmannschafte im Schutte. In dr FIFA-Wältrangliste vom Februar 2022 isch Italie uf em säggste Blatz gsi.

Sit 2018
Under em Interimsdreener Luigi Di Biagio het Itaalie 0:2 gege Argentinie verloore und unentschiide 1:1 gege Ängland. Im Summer 2018 het dr Buffon si ändgültige Rückdritt us dr Nazionaalmannschaft ewrkläärt. Dr Roberto Mancini isch dr nöi Dreener worde. Im erste Spiil under em Mancini het Itaalie am 28. Mai 2018 im e Testspiil z Sanggalle  2:1 gege Saudi-Araabie gwunne, und drei Daag spööter z Nizza  1:3 gege dr spööter Wältmäister Frankriich. Drei Daag druf het si z Turin en 1:1 Unentschiide gege d Niderland uusegspiilt. Im Septämber 2018 het d UEFA Nations League aagfange, und Itaalie isch in ere Grubbe mit Poole und Portugal gsi und isch uf em zwäit Blatz choo.

Für d Öiropamäisterschaft 2021 het sich Itaalie noch Belgie as zwäiti Mannschaft für d Ändrunde kwalifiziert.

Im erste Spiil z Rom het Itaalie gege d Türkei mit 3:0 gwunne, im zwäite Spiil 3:0 gege d Schwiz und im dritte Spiil 1:0 gege Wales. Im Achtelfinaal mit eme 2:1 n. V. Siig gege Ööstriich häi sich d Azzuri für e Vierdelfinaal kwalifiziert, und z Münche mit 2:1 gege Belgie gwunne. Im Halbfinaal gege Spanie häi si e Benaltischiesse brucht und si mit 4:2 witerchoo. Im Finaal am 11. Juli 2021 im Wembley-Stadion isch s gege Ängland noch 120 Minuute 1:1 gstande und noch de Benalty isch Itaalie mit 3:2 zum zwäite Mol noch 1968 zum öiropääische Tschampion kröönt worde. 

In dr Kwalifikazioonsrunde für d Wältmäisterschaft 2022 het d Squadra Azzurra gege Nordirland, Litaue, Bulgarie und d Schwiz gspiilt und in d Play-offs gege Nordmazedonie müesse. Das Spiil häi si z Palermo mit 0:1 verloore, und häi wider emol e Wältmäisterschaft verbasst.

Fuessnoote 

Sport z Italie
Italien